ምልባድ ሕማማት ንምክልኻል ክበሃል፡ ኣብ ኣገልግሎት ምኽሻንን ምቕራብ መግቢን፡ ሮቦታት ተደለይቲ ዝኾንሉ ዕድል ሰፊሕ እዩ። ከም ማክዶናልድስ ዝበሉ ዓበይቲ ኣፍረይቲ መግቢ፡ ሮቦታት ኣብ ምኽሻንን ምቕራብን ምግቢ ንዘለዎም ዓቕምታት ክፍትሽ፡ ፈተነታት ከካይድ ጸኒሑ እዩ። ኣብ ከም ኣማዞን ዝኣመሰሉ ትካላት ድማ፡ ሮቦታት ኣብ ምዕሻግ ንምብጻሕን ዝተፈላለዩ ናውቲ የገልግሉ ኣለዉ። እዚታት ድማ፡ ዕድል ስራሕ ናይ ሰባት ዝምንጥል ከምዝኸውን ሰብሞያ ይገልጹ። ሓደ ትካል፡ ብሰንኪ ኮሮናቫይረስ ኣብ መንጎ ሰራሕተኛታት ምትሕውዋስን ምትንኻፍን ከይህሉ ኢሉ፡ ንሓደ ዕዮ ብሮቦት ምስተከኦ፡ ተመሊሱ ነቲ ስራሕ ንሱ ሰብ ክቖጽረሉ ዘሎ ዕድል ንእሽቶ እዩ። ሮቦታት መጀመርያ ንምህናጾምን ናብ ስራሕ ንምእታውን ብዙሕ ገንዘብ ይሓትት። እንተኾነ፡ ሓንሳብ ናብቲ ስራሕ ምስኣተዉ ግን፡ ወጻእታቶም ምስ ሰብ ክነጻጸር እንከሎ ሕሳር እዩ። ኣብዚ ናይ ለበዳ እዋን ከኣ፡ ሰባት ብዙሕ ሰብ ናብ ዘይብሉ ቦታታት ከይዶም ክዕድጉ እዮም ዝመርጹ። ስለዚ ከኣ፡ ውሕድ ሰብን ብዙሕ ማሸንን ዘለዎም ትካላት ናይ ዕዳጋ ብልጫ ይህልዎም። ምንጪ ስእሊ, UVD-Robots መግለጺ ስእሊ, ዘጽርዩ ሮቦታት፡ ኮቪድ19 ካብ ዝመጽእ ንደሓር ብኣማኢቲ ጠለባቱ ወሲኹ 'ዝሓስቡ' ሮቦታት ሮቦታት ኣብቲ ኣካላዊ ዕዮ ጥራይ ዘይኮነስ፡ ምስ ፍልጠት ብዝተሓሓዝ ሰባት ንዝሰርሕዎም ዝነበሩ ዕዮታት እውን ይትክኡ እዮም ዘለዉ። መምህራን፡ ኣሰልጠንቲ ኣካላዊ ምንቅስቓስን፡ ናይ ፋይናንስ ኣማኸርትን ንምትካእ፤ ሰብሰርሖ ፍልጠት (ኣርተፊሻል ኢንተለጀንስ) ይምዕብል እዩ ዘሎ። ዓበይቲ ናይ ቴክኖሎጂ ትካላት፡ ሰብሰርሖ ፍልጠት ዝያዳ ይጠቀማሉ ኣለዋ። ንኣብነት ፌስቡክን ጉግልን፡ ገለ ግቡእ ዘይኮኑ ንዝብልዎም ትሕዝቶታት ብመገዲ ሰብሰርሖ ፍልጠት ይኣልዩ ኣለዉ። ዓለማዊ ኣማኻሪ ትካል መክንሲ ኣብ 2017 ኣብ ዘውጸኦ ጸብጻቡ፡ ኣብ 2030 ሲሶ ኣብ ኣመሪካ ካብ ዘለዉ ሰራሕተኛታት ብማሽናትን ሮቦታትን ክትክኡ እዮም ክብል ኣሚቱ ነይሩ። እንተኾነ፡ ከምዚ ሕዚ ኣጋጢሙና ዘሎ ለበዳ ዝኣመሰሉ ኣጋጣምታት ነዚ ከይዲ ከቐልጥፍዎ ከምዝኽእሉ ሰብሞያ ይገልጹ። ውዑይ ኩነታት ኣየር ኮሮናቫይረስ ከይላባዕ ተራ ኣለዎ ድዩ?
